|  |  |
| --- | --- |
|  |  |

*Egå d.12. december 2017*

# Referat af møde i Egaa Gymnasiums bestyrelse 11. december 2017

Til stede: Niels Petersen, Lars Davidsen, Gitte Møldrup Nielsen, Michael E. Caspersen, Cathrine Illeborg, Jon Urskov Pedersen og Eigil Dixen (referent).

 Desuden deltog sekretariatsleder Ove Fugl i punkt 3 og vicerektor Henrik Rasmussen i hele mødet.

##  Afbud fra: Laura Ida Elgaard og Signe Greve Gissel.

1. **Godkendelse af dagsorden**

Dagsordnen blev godkendt.

1. **Godkendelse af referat**

Referatet af mødet den 12. juni 2017 blev godkendt og underskrevet.

1. **Buget 2018**

Sekretariatsleder Ove Fugl deltog i dette punkt og redegjorde på baggrund af det udsendte budget og det medfølgende notat for forslaget til budget for 2018. Ledelsen orienterer i notatet nærmere om, hvilke tiltag for at få budgettet bragt i balance, der planlægges i 2018, hvor besparelserne på taxametrene forventes at vokse med yderligere 2 %. Konkret foreslås det bl.a. i budgettet, at der fra august 2018 skæres 3 lærerårsværk væk for at opnå de nødvendige besparelser.

Drøftelsen i bestyrelsen kom meget til at dreje sig om denne besparelse. Medarbejder­repræsentanterne anerkendte behovet for at skære i antal årsværk, men for at begrænse antallet foreslog de, at bestyrelsen bevilliger ekstra midler til en række reformrelaterede opgaver i 2018, som der er afsat midler til i budgettet. Formanden var villig til at se på konkrete forslag om bevilling af ekstraordinære midler til gennemførelse af reformen, men advarede imod, ikke at tage de nødvendige nedskæringer i antal årsværk i august 2018, fordi det vil medføre et endnu voldsommere pres på beskæring af årsværk i 2019, hvor besparelserne forventes at stige med yderligere 2 %.

Lars Davidsen bakkede op om det fremsendte budget og havde svært ved at se, at det kan gøres meget anderledes. Michael Caspersen bakkede dette synspunkt op, og det gjorde Gitte Møldrup Nielsen også og tilføjede, at hun fandt det flot, at ledelsen havde tilrettelagt det, så man formodentlig kan undgå afskedigelse af fastansatte.

På den baggrund og i god overensstemmelse med tidligere drøftelser, hvor bestyrelsen har betonet, at det er fornuftigt at lave strategiske investeringer til gennemførelse af reformen, når blot det ikke er varige driftsudgifter, foreslog Eigil Dixen derfor bestyrelsen, at skolens ledelse i løbet af foråret får mulighed for at søge bestyrelsen om ekstraordinære bevillinger til specifikke engangsudgifter i forbindelse med gennemførelse af reformen. Der var fuld tilslutning til dette i bestyrelsen.

Medarbejderrepræsentanterne omdelte derefter et åbent brev til ledelsen og bestyrelsen, som var enstemmigt vedtaget på et GL-møde den 7. dec. Heri opfordres til at fjerne den besparelse på lokallønnen, som er nævnt i budgettet. Der var i bestyrelsen enighed om, at skolens ledelse naturligvis har frihed til at forhandle lokalløn med GL-tillidsrepræsentanten på den måde, som ledelsen finder er bedst for skolen, når blot resultatet kan rummes inden for det samlede budget. På den baggrund var der enighed om at stryge bemærkningen i budgettet om besparelse på lokalløn.

1. **Elevernes ferieplan for 2018/19**

Det udsendte forslag til ferieplan for eleverne for skoleåret 2018/19 blev kort drøftet og dernæst vedtaget som fremsat.

1. **Mødeplan for 2018**

Det fremsendte forslag til mødeplan for bestyrelsesarbejdet i 2018 blev kort drøftet og vedtaget med en lille ændring, som betyder at møde 3 flyttes fra den 12. til den 19. september. Den endelige mødeplan er vedlagt referatet.

1. **Nye Studie- og ordensregler**

Undervisningsministeriet har den 26. sep. udsendt en ny bekendtgørelse om studie- og ordensregler. Den nye bekendtgørelse nødvendiggør en ændring af skolens hidtil gældende regler. I løbet af efteråret har vi derfor drøftet et forslag til nye studie- og ordensregler i MIO, og disse er siden blev drøftet på et møde i Elevrådet og på et medarbejdermøde. På baggrund af input fra disse fora er det udsendte forslag til den endelige formulering af de nye studie- og ordensregler udarbejdet og på et møde i MIO 5.12.17 indstillet til vedtagelse i bestyrelsen. Bestyrelsen drøftede kort forslaget og vedtog det efterfølgende.

1. **Ansættelse af ny rektor**

Bestyrelsesformand Niels Petersen og vicerektor Henrik Rasmussen indstillede med et enigt bedømmelsesudvalg i ryggen Martin Ingemann Hansen til jobbet som ny rektor på Egaa Gymnasium med tiltrædelse den 1. feb. 2018. Martin Ingemann Hansen kommer fra en stilling som vicerektor på Fredericia Gymnasium. Formanden kunne fortælle, at hele processen omkring udvælgelsen af den nye rektor er forløbet eksemplarisk med et rigtigt godt samarbejde mellem alle parter i bedømmelsesudvalget.

Bestyrelsen bakkede i fuld enighed op om indstillingen. Formanden fandt, at både denne opbakning og den udtalte enighed i bedømmelsesudvalget lover rigtig godt for modtagelsen af den nye rektor og det fremtidige samarbejde.

1. **Aktuelt nyt**

Her redegjorde Eigil Dixen for den evaluering af grundforløbet, som er ved at være afsluttet. Der er endnu ikke draget konklusioner på baggrund af evalueringen, men rektor forventer, at det kan ske kort inde i det nye år. Der var derfor opbakning til et forslag om at holde et ekstraordinært bestyrelsesmøde den 17. januar kl. 16 -18, hvor ledelsen redegør for sine konklusioner, og hvor bestyrelsen samtidig får mulighed for at møde Martin Ingemann Hansen.

1. **Evt.**

Her var intet at bemærke.